
ΔΕΛΤΙΟ ΤΥΠΟΥ
13η Διεθνής Έκθεση ΚΑΤΑΣΚΕΥΕΣ
8-10 ΜΑΙΟΥ 2026, M.E.C  ΠΑΙΑΝΙΑΣ
Με μεγάλη επιτυχία, έντονο ενδιαφέρον και χιλιάδες επισκέπτες να δίνουν δυναμικό «παρών», ολοκληρώθηκε η 13η Διεθνής Έκθεση ΚΑΤΑΣΚΕΥΕΣ, που πραγματοποιήθηκε στο M.E.C. Παιανίας, επιβεβαιώνοντας για ακόμη μία φορά τον καθοριστικό της ρόλο ως σημείο αναφοράς για τον κατασκευαστικό κλάδο στην Ελλάδα.
Η έκθεση συγκέντρωσε κορυφαίες εταιρείες και επαγγελματίες του χώρου, παρουσιάζοντας ολοκληρωμένες λύσεις στέγασης για κατοικίες, βιομηχανικά κτίρια και τουριστικές εγκαταστάσεις, καθώς και σύγχρονα προϊόντα και τεχνολογίες που διαμορφώνουν το μέλλον των κατασκευών. Επαγγελματίες και ιδιώτες από όλη την Ελλάδα, την Κύπρο και το εξωτερικό είχαν την ευκαιρία να ενημερωθούν για τις τελευταίες εξελίξεις, να γνωρίσουν νέες εφαρμογές και να αναπτύξουν σημαντικές συνεργασίες.
Ξεχωριστό στοιχείο της φετινής διοργάνωσης αποτέλεσε η ζωντανή παρουσίαση ολοκληρωμένων κατασκευών, όπως σύμμεικτες, ξύλινες και μεταλλικές, tiny homes, καθώς και home & office containers. Οι κατασκευές αναπτύχθηκαν τόσο στον εσωτερικό όσο και στον εξωτερικό χώρο της έκθεσης, προσφέροντας στους επισκέπτες τη δυνατότητα να γνωρίσουν από κοντά σύγχρονες μεθόδους δόμησης και καινοτόμες λύσεις που ανταποκρίνονται στις απαιτήσεις της σύγχρονης αγοράς.
Τα εγκαίνια της έκθεσης πραγματοποιήθηκαν παρουσία εκπροσώπων της Πολιτείας, θεσμικών φορέων και επαγγελματιών του κλάδου. Ο Υφυπουργός Υποδομών και Μεταφορών κ. Νικόλαος Ταχιάος, εγκαινιάζοντας τη διοργάνωση, υπογράμμισε τη σημασία της για την ανάπτυξη, την καινοτομία και τη διαρκή εξέλιξη του κατασκευαστικού τομέα.
Σε κλίμα συγκίνησης πραγματοποιήθηκε επίσης η βράβευση του Ελληνικού Ινστιτούτου Πυροπροστασίας Κατασκευών (ΕΛΙΠΥΚΑ), ως αναγνώριση της πολύτιμης προσφοράς και του έργου του στον κλάδο. Το βραβείο παρέλαβε ο Γενικός Διευθυντής του Ινστιτούτου, κ. Γεώργιος Μυλωνάκης, από τον Υφυπουργό Υποδομών και Μεταφορών. Την εκδήλωση τίμησαν με την παρουσία τους πρόεδροι, εκπρόσωποι και μέλη φορέων του κατασκευαστικού και τεχνικού κόσμου, ενώ μετά την ολοκλήρωση των εγκαινίων ακολούθησε cocktail.
Με σημαντικές ομολίες ολοκληρώθηκε και η διήμερη Επιστημονική Ημερίδα που πραγματοποιήθηκε στο πλαίσιο της έκθεσης, προσελκύοντας το ενδιαφέρον επαγγελματιών, μηχανικών, μελετητών και στελεχών του κλάδου. Το πρόγραμμα περιλάμβανε εισηγήσεις και συζητήσεις γύρω από τις προηγμένες τεχνολογίες προκατασκευής, το σκυρόδεμα υψηλών επιδόσεων, την πυροπροστασία των κατασκευών σε συνεργασία με το ΕΛΙΠΥΚΑ, καθώς και τις εφαρμογές της Τεχνητής Νοημοσύνης στα τεχνικά επαγγέλματα. Παράλληλα παρουσιάστηκαν νέες τεχνολογίες για τα δομικά στοιχεία και τα βιομηχανικά κτίρια, ενώ ιδιαίτερο ενδιαφέρον συγκέντρωσε το διαδραστικό σεμινάριο Πρώτων Βοηθειών που πραγματοποιήθηκε με τη συνεργασία του Ελληνικού Ερυθρού Σταυρού.

Η επιτυχία της 13ης Διεθνούς Έκθεσης ΚΑΤΑΣΚΕΥΕΣ επιβεβαίωσε τη δυναμική του κλάδου και την ανάγκη για έναν σύγχρονο χώρο συνάντησης, ενημέρωσης και επιχειρηματικής δικτύωσης.
Οι διοργανωτές εκφράζουν τις θερμές τους ευχαριστίες προς όλους τους εκθέτες, τους συνεργάτες, τους φορείς και τους χιλιάδες επισκέπτες που συνέβαλαν με τη συμμετοχή και την παρουσία τους στην επιτυχία της διοργάνωσης.
Η 13η Διεθνής Έκθεση ΚΑΤΑΣΚΕΥΕΣ ολοκληρώθηκε αφήνοντας πίσω της σημαντικές επαφές, νέες προοπτικές συνεργασίας και αισιοδοξία για το μέλλον του κατασκευαστικού κλάδου. Το ραντεβού ανανεώνεται για το 2027, με ακόμη περισσότερη καινοτομία, τεχνογνωσία και δημιουργία.

Οργάνωση: NEW GΕNESIS EXPO  
Τηλ. Κέντρο: 213 047 3299
Website: www.expoconstructions.com

